b'\n_START_ARTICLE_\nRjava deva\n_START_SECTION_\nOpis\n_START_PARAGRAPH_\nJe nezamenljiv, z velikim in \xc4\x8dokatim telesom, ki dose\xc5\xbee 70 do 77 mm v dol\xc5\xbeino. Po vsem telesu je rjave barve, razen para rumenkastih lis ob vsaki strani oprsja, odrasle samce pa prepoznamo po vrsti svetlomodrih peg na vrhu telesa in ob strani zadka, ki so pri samicah in mladih samcih prav tako rumene. Odrasli samci imajo poleg tega modro liso na o\xc4\x8deh. Tudi krila so rjava. V letu delujejo elegantno, pogosto jadrajo, vi\xc5\xa1ek aktivnosti odraslih je konec julija in avgusta.\n_START_SECTION_\nHabitat in raz\xc5\xa1irjenost\n_START_PARAGRAPH_\nRazmno\xc5\xbeuje se v mlakah in mo\xc4\x8dvirjih v gozdovih, najraje takih z bogato zarastjo ali dobro pora\xc5\xa1\xc4\x8denimi bregovi. Ve\xc4\x8dinoma je raz\xc5\xa1irjenost ni\xc5\xbeinska, \xc4\x8deprav ga lahko v Alpah najdemo tudi na nadmorskih vi\xc5\xa1inah okoli 2.000 m. Lokalno je pogost v gozdnatih predelih Srednje Evrope, pri \xc4\x8demer pa je \xc5\xa1tevil\xc4\x8dnost populacije nizka v primerjavi z drugimi devami. Prav tako je pogost v Uralskem gorovju in lokalno na jugu Sibirije do Bajkalskega jezera s posami\xc4\x8dnimi najdbami v Kazahstanu in severozahodni Mongoliji. Vrsta ne velja za ogro\xc5\xbeeno._NEWLINE_Slovenija se nahaja na jugozahodnem robu obmo\xc4\x8dja raz\xc5\xa1irjenosti, zato je tudi v primernih habitatih tu redek in uvr\xc5\xa1\xc4\x8den med ranljive vrste.'